Polisie snoer kragte saam om standbeeldskendings en xenofobiese aanvalle te bevegRiah Phiyega Foto: GCIS/SAPA In die lig van die vlaag standbeeldskendings landwyd en xenofobiese aanvalle in KwaZulu-Natal en Gauteng, het genl. Riah Phiyega, nasionale polisiekommissaris, aangekondig dat verskeie nasionale gesamentlike operasiesentrums (Natjoints) geaktiveer is. “Ons prys die manier waarop die verskillende provinsies op die onluste reageer het. Ons is hoopvol dat met al die ondersteuning wat wetstoepassingsowerhede van die nasionale en provinsiale regering en die breë gemeenskap ontvang, ŉ oplossing vir die probleme binnekort gevind gaan word,” het Phiyega Donderdag in ŉ verklaring gesê. “Al die relevante rolspelers by Natjoints het gisteraand [Woensdag] vir diens aangemeld. Die hoofsentrum sal 24 uur per dag beman wees om wetstoepassers se reaksie na probleemgebiede te koördineer.” Phiyega het gesê meer intelligensie-agente is op grondvlak ontplooi om inligting in te samel, die geldigheid daarvan te evalueer en operasionele reaksie te bepaal. “Ons verstaan daar is spanning in verskeie dele van die land tussen plaaslike inwoners en buitelanders, maar wetloosheid gaan nie geduld word nie. Ons sal aanhou om mense in hegtenis te neem wat hulle aan kriminele dade skuldig maak.” Maroela Media het vroeër berig 74 mense is teen Woensdag in hegtenis geneem weens geweld in KwaZulu-Natal, ná ŉ vlaag xenofobiese aanvalle in die provinsie oor die afgelope tyd waartydens verskeie buitelanders aangeval en hul winkels geplunder is. Die geweld, veral in die groter Durban-omgewing, het reeds die lewe van vyf mense sedert die begin van April geëis en teen Woensdag na Johannesburg en Pretoria uitgebrei. Talle standbeelde is ook die afgelope paar weke geskend, wat die standbeelde van Paul Kruger in Krugersdorp en op Kerkplein in Pretoria, Koningin Victoria en die perdegedenkbeeld in Port Elizabeth in die Oos-Kaap, Andrew Murray in Wellington in die Wes-Kaap, Louis Botha voor die parlement in Kaapstad en Mahatma Ghandi in Johannesburg insluit.